“ጠቢብ ይናገራል …ብልህ ይተገብራል”
 የኪነ ጥበብ ባለሙያዎች ያለ ታዳሚ የኪነ ጥበብ ዝግጅታቸውን ሊያቀርቡ በአንድነትፓርክ ተገኘተዋል። ሁሉም ፈንጠር ፈንጠር ብለው ተቀምጠው ህብረተሰቡን ከዚህ አስከፊ ቸነፈር ራሱን እንዲጠብቅ እያዝናኑ ለማስተማር ዝግጅታቸውን እያቀረቡ ነው። “ጠቢብ ይናገራል …ብልህ ይተግበራል” እንዲሉ ይህንን ክፉ ጊዜ አልፈን ነገን እንድናይ የሚያስችሉ በጣዕመ ዜማ የታጀቡና ፈጠራ የታከለባቸው ጥበባዊ ሥራዎቻቸውን አቅርበዋል።  አክሱማይት፣ፈንድቃና ሮሃ ባንዶችትምህርታዊና ስነ ጥበባዊ ዝግጅቱን አድምቀውታል። “በጥበብና በማስተዋል ይህም ያልፍል” በሚል መሪ ቃል የኮሮና ቫይረስ ስርጭትን ለመከላከል በአንድነት ፓርክ የተዘጋጀው የኪነ ጥበብ የግንዛቤ ማስጨበጫ መድረክን የከፈቱት የሃይማኖት አባቶች ናቸው።  የኢትዮጵያ እስልምና ምክር ቤት ፕሬዚዳንት ተቀዳሚ ሀጂ ሙፍቲ እንድሪስ ዓለምን ያንቀጠቀጠውና ያስጨነቀውን የኮሮና ቫይረስ ችግር ፣መፍትሔው ዱዋ፣ ጸሎት፤መታዘዝንና መረዳዳትን እንዲሁም ለባልቴቶች ፣ለሽማግሌዎች፣ለህመምተኞች ድጋፍ እናድርግ ብለዋል። “በሰላም ጊዜ ሁሉንም አደባባይ ላይ እናገኘዋለን፤ በችግር ጊዜ ወታደር መሆን ግን አገርን ስለሚያሻግር እንደ አርቲስቶች ሁሉ ከሁላችንም መስዋዕትነት ይጠበቃል “ያሉት ደግሞ የባህልና ቱሪዝም ሚኒስትር ዶክተር ሂሩት ካሳው ናቸው።  አርቲስቶች ኪነ ጥበብን ተጠቅመው ህዝቡን ስለ ቫይረሱ ለመከላከል መደረግ ስለሚገባቸው ጥንቃቄዎች በማስገንዘብ ፣ ሰዎች ጊዜያቸውን በቤት ሲያሳልፉ እንዳይደበሩ በማዝናናት፣ ለፈጠራ ሥራ እንዲነሳሱ ማድረግ ይኖባቸዋልና እስከአሁንም ሲያደርጉት ቆይተዋል፣ ወደፊትም ያደርጉታል ብዬ አምናለሁ ሲሉ ገልጸዋል። በጥበብና በማስተዋል ይህም ቀን ያልፍል ሲባል የህክምና ባለሙያዎችን መልዕክት፣ የመንግሥት ውሳኔዎችን፣ የወላጆችን ምክር ተቀብሎ በመተግበር ራሳችንና ቤተሰባችንን በመጠበቅ አገርን ማሻገር ያስፈልጋል የሚል መልዕክታቸውን አስታላልፈዋል።  የሰላም ሚኒስትር ወይዘሮ ሙፈሪያት ካሚል በበኩላቸው ኪነ ጥበብ ባለሙያዎች ጋ ያለው እምቅ ችሎታ ኮሮና ቫይረስን ታግሎ የማሸነፍ፤ ከዚያ በኋላም አገርን ትውልድን በሌላ አዲስ ምዕራፍ የማድረስ ግብ አላችሁ ይላሉ። የኪነ ጥበብ ባለሙያዎች የኋላ ታሪክ እንደሚያሳየው ከዓድዋ እስከ ህዳሴ ግድብ ያለውን ኢትዮጵያና ህዝቦቿ ያለፉበትን መንገዶች በሙሉ ኪነ ጥብብ ማጀገንን፣ልበ ሙሉነትንና መቻልን መሻገርን፣አብሮነትን፣መተባባርን፣አንድነትን በማስተማር ችግርን በጥብብ ማለፍን በተግባር አሳይቷል። “ዛሬም የገጠመንን ፈተና ዓለማዊ መልክ ያለው ቢሆንም አገራዊ ፈተናን ተባብረንና ተጋግዘን ማለፍ እንድንችል ልበ ሙሉ እንድንሆን፣ እንድንጠነቀቅ፣ የሚያደርጉ መሪ ሃሳቦችን ይዛችሁ ያደረጋቸሁት ጥረት ከፍተኛ ነው” ያሉት ሚኒስትሯ ጊዜው በመንፈስም ግድ አንድ የምንሆንበት ስለሆነ ያለው ለሌለው፣ የተረፈንን ብቻ ሳይሆን ካለንም ጭምር በማካፈል ተጋግዘን በመንፈስ ጠንክረን የምንቆምበት ወቅት ነው።  ‹‹እያዝናና የሚያስተምረው የኪነ ጥበብ ባለሙያዎች ዝግጅት የተሰበሩ ልቦችን የሚጠግን የተጨናነቁ አዕምሯችንን የሚያፍታት መሆኑን ነው የጠቀሱት። እንደ አገር የተጋረጠብንን የኮሮና ቫይረስ ወረርሽኝ ለመከላከል የኪነ ጥበብ ባለሙያዎች ህብረተሰቡን እያዝናኑ በማስማር ከፍተኛ ሚና ያላቸው መሆኑን የጠቀሱት የጤና ሚኒስትር ዶክተር ሊያ ታደሰ፤ በሽታውን ለመቆጣጠር በተሠራው የግንዛቤ ማስጨበጥ ሥራ በተደረገው የዳሰሳ ጥናት በህብረተሰቡ ዘንድ ጥሩ ግንዛቤ የተፈጠረ ቢሆንም የመንግሥት ውሳኔዎችንና የጤና ባለሙያ መልዕክቶችን ሙሉ ለሙሉ ተግባራዊ በማድረግ ረገድ አሁንም ክፍተቶች ይስተዋላሉ። ጊዜው እርስ በእርስ በመደጋገፍና ልዩነቶቻችን ወደ ጎን በመተው ተባብረን የምንሠራበት ስለሆነ የጤና ባለሙያዎች በሽታውን ለመከላከልና ለማከም የሚያደርጉትን ጥረት ህብረተሰቡ መልዕክታቸውን ተግባራዊ በማድረግ እንዲተባበር ጥሪ አቅርበዋል። አርቲስት ሰለሞን ቦጋለ፣አርቲስት ሰራዊት ፍቅሬ፣አርቲስት ቴዎድሮስ ሞሲሳ እንደገለጹት፤ የኮሮና ቫይረስን ስርጭት ለመከላከል ሁሉም በሙያው ኃላፊነቱን ሊወጣ ይገባል።  አርቲስቶችም እውቀታቸውንና የኪነ ጥበብ ሙያቸውን ተጠቅመው ህብረተሰቡን እያዝናኑ ለማስተማር ቃል ገብተዋል። ጊዜውን በመደጋገፍና በሃሳብ አንድነት እናልፈዋልን። ዓለምን እየናጠ ያለው የኮሮና ቫይረስ ወደ አገራችን ከገባ ድፍን አንድ ወር ሆኖታል። መጋቢት ወር መጀመሪያዎቹ ሳምንታት አንድ ጃፓናዊ ለመጀመሪያ ጊዜ በኮሮና ቫይረስ የተጠቃ ግለሰብ በኢትዮጵያ ተገኘ። ይህ ቁጥር አሁን እየጨመረ ሄዶ 69 ደርሷል። በቫይረሱ ምክንያትም የሦስት ሰዎች ህይወትም አልፏል። አዲስ ዘመን ሚያዝያ 4/2012 ጌትነት ምህረቴ